সুনীল ভার্মা

সুনীল ভার্মা (১৯৭২ - ১৬ আগস্ট ২০০৬) ২০০৭ সালের সবচেয়ে মারাত্মক শিল্প বিপর্যয়, ভোপাল বিপর্যয়ে ক্ষতিগ্রস্তদের অধিকারের জন্য আন্দোলন করেছিলেন। তিনি নিজেও ভোপাল বিপর্যয়ের ভুক্তভোগী ছিলেন। ১৯৮৬ সালে নিউ ইয়র্ক শহরে যখন কোম্পানির বিরুদ্ধে মামলাটি শুনানির জন্য আসে, তখন তিনি সাক্ষ্য দেন। তিনি ১৯৮৭ সালে পনের বছর বয়সে চিলড্রেন অ্যাগেইনস্ট কার্বাইড সংগঠন গঠন করেন।

 গ্যাস দুর্ঘটনা 
সুনীল ১৯৭২ সালে ভোপালে জন্মগ্রহণ করেন। তিনি ছিলেন একজন কাঠমিস্ত্রির সন্তান। ১৯৮৪ সালের ৩ ডিসেম্বর গ্যাস লিকের ঘটনা ঘটার সময় তিনি ইউনিয়ন কার্বাইডের (বর্তমানে ডাও কেমিক্যালসের অধীনস্থ প্রতিষ্ঠান) পরিচালিত কারখানার কাছাকাছি জে.পি. নগরে বসবাস করতেন। মধ্যপ্রদেশের রাজধানীতে অবস্থিত বস্তি এলাকায় যখন বিষাক্ত মিথাইল আইসোসায়ানেট গ্যাসের ধোঁয়াশা নেমে আসে, তখন তিনি ও তার পরিবার পালিয়ে যাওয়ার চেষ্টা করেন।

পরিবারের সদস্যরা একে অপরের থেকে বিচ্ছিন্ন হয়ে পড়েন। চোখ জ্বলতে থাকা এবং বুকে তীব্র যন্ত্রণা নিয়ে সুনীল ভার্মা কোনোভাবে একটি বাসে উঠতে সক্ষম হন, যা তাকে প্রায় ৭০ কিলোমিটার (৪৪ মাইল) দূরে হোশঙ্গাবাদ নিয়ে যায়। সেখানে তিনি অজ্ঞান হয়ে পড়েন এবং তাকে জেলা হাসপাতালে ভর্তি করা হয়।

এক সপ্তাহ পরে তিনি ভোপালে ফিরে এসে দেখেন, তার বাবা-মা, তিন বোন ও দুই ভাই—মোট সাতজন—সবাই মারা গেছেন। তার একমাত্র জীবিত স্বজন ছিলেন দুই ছোট ভাইবোন: ১০ বছর বয়সী এক বোন এবং আড়াই বছর বয়সী এক ভাই। আত্মীয়রা তাদের লখনউ নিয়ে গিয়েছিলেন, কিন্তু পরে তারা আবার ভোপালে ফিরে আসে এবং হিন্দু ও মুসলিম—উভয় সম্প্রদায়ের প্রতিবেশীদের সহানুভূতি ও সহায়তায় বেঁচে থাকে।

সুনীলের বোন ও ভাইকে গ্যাস দুর্ঘটনায় অনাথ শিশুদের আশ্রয়ের জন্য একটি দাতব্য সংস্থার স্থাপিত আশ্রয়কেন্দ্র ‘এসওএস ভিলেজ’-এ স্থানান্তর করা হয়। অন্যদিকে সুনীল নিজে কিশোর বয়স পর্যন্ত পড়াশোনা চালিয়ে যেতে সক্ষম হন।

 সক্রিয়তা 
১৯৮৫ সালের জুন মাসে গ্যাস দুর্ঘটনায় ক্ষতিগ্রস্তদের জন্য ভোপালে প্রথম গণ চিকিৎসালয়ের ভিত্তিপ্রস্তর স্থাপনের জন্য তাকে নির্বাচিত করা হয়েছিল। চিলড্রেন এগেইনস্ট কার্বাইড অনাথ শিশু এবং অন্যান্য ভুক্তভোগীদের সংগঠিত করে দুর্যোগে বেঁচে যাওয়াদের জন্য ন্যায়বিচারের দাবি জানায়। জড়িত বিষয়গুলি ছিল ক্ষতিপূরণ এবং স্বাস্থ্য সংক্রান্ত।

সুনীল ভোপাল গ্রুপ ফর ইনফরমেশন অ্যান্ড অ্যাকশনেরও সদস্য ছিলেন। তিনি মানসিক স্বাস্থ্যের অবনতি হওয়া সত্ত্বেও দুর্যোগ উপলক্ষে আয়োজিত প্রতিটি বার্ষিকী সমাবেশে অংশগ্রহণ করেছিলেন। 

১৯৮৯ সালের ফেব্রুয়ারিতে, ভারত সরকার ইউনিয়ন কার্বাইডের সাথে আদালতের বাইরে মীমাংসা করে, চুক্তির অংশ হিসেবে ইউনিয়ন কার্বাইড ৪৭ কোটি মার্কিন ডলার প্রদান করে। সুনীল এই সমঝোতার বিরুদ্ধে সমর্থন সংগ্রহের জন্য আয়ারল্যান্ড, নেদারল্যান্ডস এবং যুক্তরাজ্য ভ্রমণ করেন। টেক্সাসের হিউস্টনে ইউনিয়ন কার্বাইডের বার্ষিক সভায় পরিবেশগত প্রতিবেদন উপস্থাপনের চেষ্টা করার সময় তিনি গ্রেপ্তার হন। জনসাধারণের প্রতিবাদের ফলে তাকে দ্রুত মুক্তি দেওয়া হয়। ভার্মা দাবি ট্রাইব্যুনাল থেকে নিষ্পত্তির জন্য ২,২০০ মার্কিন ডলার পেয়েছিলেন, যদিও তিনি সেই পরিমাণের প্রায় চারগুণ পাওয়ার অধিকারী ছিলেন। তিনি সেই টাকা দিয়ে ব্যবসা শুরু করার চেষ্টা করেছিলেন, কিন্তু সেই প্রচেষ্টা ব্যর্থ হয়। সরকারি ত্রাণ প্রকল্পের অংশ হিসেবে তাকে একটি বাড়ি দেওয়া হয়েছিল, তিনি তা একজন গৃহহীন বন্ধুকে দান করে দেন।

তিনি বেঁচে থাকাদের জন্য সম্ভাবনা ট্রাস্ট ক্লিনিকে স্বেচ্ছাসেবক হিসেবে কাজ করতেন। সেই সময় বেকার হওয়া সত্ত্বেও তিনি তার কাজের জন্য টাকা নিতে অস্বীকৃতি জানান। তিনি ভারত সফরও করেছিলেন, অভাবগ্রস্তদের পক্ষে কথা বলার জন্য। গ্যাসের কারণে অনাথ হওয়া অন্যান্যদের সাথে, সুনীল ২০০৩ সালে ভোপালে ছয় দিনের জন্য অনশন ধর্মঘট করেছিলেন, সরকার বহু বছর আগে যে চাকরির প্রস্তাব দিয়েছিল তার দাবিতে।

 অসুস্থতা 
১৯৯৭ সালের মার্চ মাসে সুনীল "তার মাথায় শব্দ শুনতে" শুরু করেন। তিনি অনিদ্রায় আক্রান্ত হন এবং কল্পনা করতেন যে কেউ তাকে হত্যার ষড়যন্ত্র করছে। ১৯৯৭ সালের জুন মাসের মধ্যে তার অবস্থা আরও খারাপ হতে থাকে এবং তিনি প্রায়শই বাড়ি থেকে পালিয়ে যেতেন। তিনি বেশ কয়েকবার আত্মহত্যার ব্যার্থ চেষ্টা করেছিলেন। অবশেষে তার প্যারানয়েড সিজোফ্রেনিয়া ধরা পড়ে  এবং তার চিকিৎসা শুরু হয়।

২০০৬ সালে তিনি আত্মহত্যা করেন, একটি চিরকুট রেখে যান যেখানে লেখা ছিল যে তিনি মানসিকভাবে অসুস্থ ছিলেন বলে নয় বরং তার সমস্ত বুদ্ধিমত্তার কারণে আত্মহত্যা করছেন। সুনীলের মৃত্যুর পর, নেদারল্যান্ডস, মার্কিন যুক্তরাষ্ট্র, দক্ষিণ আফ্রিকা এবং অন্যান্য দেশের অনেকেই তার স্মরণে একটি মানসিক স্বাস্থ্য কেন্দ্র প্রতিষ্ঠার জন্য তহবিল সংগ্রহ করেছিলেন।

 তথ্যসূত্র 

 BBC reports the death of Sunil Verma
 The International Campaign for Justice in Bhopal remembers Sunil Verma

বিষয়শ্রেণী:ভারতে ফাঁসিতে ঝুলে আত্মহত্যা
বিষয়শ্রেণী:২০০৬-এ আত্মহত্যা
বিষয়শ্রেণী:১৯৭২-এ জন্ম
বিষয়শ্রেণী:২০০৬-এ মৃত্যু
বিষয়শ্রেণী:২০শ শতাব্দীর ভারতীয় ব্যক্তি
বিষয়শ্রেণী:ভারতীয় মানবাধিকার কর্মী
বিষয়শ্রেণী:মধ্যপ্রদেশের সক্রিয়কর্মী
বিষয়শ্রেণী:সিজোফ্রেনিয়ায় আক্রান্ত ব্যক্তি
বিষয়শ্রেণী:ভোপালের ব্যক্তি